የወሰን ግጭቶች አመራሩ ውስጡን እንዲፈትሽ የሚያስገድዱ ናቸው- ጽሕፈት ቤቱ
ከወሰን ጋር ተያይዞ የተፈጠሩት ግጭቶች በየደረጃው ያለው አመራር ውስጡን እንዲፈትሽ የሚያስገድዱ መሆናቸውን የመንግስት ኮሚዩኒኬሽን ጉዳዮች ጽሕፈት ቤት አስታወቀ፡፡የጽህፈት ቤቱ ኃላፊ ዶክተር ነገሪ ሌንጮ ዛሬ በጽሕፈት ቤታቸው ለጋዜጠኞች በሰጡት መግለጫ ላይ እንደገለጹት የህዝቦችን መሰረታዊ ጥያቄዎች ህገመንግስታዊ ምላሽ እያገኙ ባሉበት ነባራዊ ሁኔታ የሕዝቦችን ሰላምና ዘላቂ ጥቅም የሚፃረሩ ተግባራትን ማስቆም ከአመራሩ የሚጠበቅ አንገብጋቢ ጉዳይ ነው፡፡በቅርቡ የተከሰተውን ግጭት ለማረጋጋትና ተጨማሪ አደጋ እንዳይደርስ እንዲሁም ችግሩን በዘላቂነት ለመፍታታት በሚያስችሉ ሁኔታዎች ላይ የመከላከያ ሰራዊት፣ የፌዴራል ፖሊስ፣ የሐይማኖት አባቶችና የአገር ሽማግሌዎች የበኩላቸውን ኃላፊነት እየተወጡ ነው፡፡የሰብዓዊ መብት ኮሚሽን ባለሙያዎች  በተከሰተው ግጭት ዙሪያ ምርመራቸውን እያካሄዱ እንደሆነና አጠናቅረው ሲጨርሱ ለሕዝብ ተወካዮች ምክር ቤት እንደሚያቀርቡም ተገልጿል፡፡ሕዝባዊ በዓላት የማይዳሰሰሱ ቅርሶች እንደመሆናቸው የሰላምና የአንድነት መገለጫዎች ከማድረግ ባሻገር ለመላው ዓለም በማስተዋወቅ የኢኮኖሚ ዕድገትን በማጎልበት የሚኖራቸው ሚና ከፍተኛ በመሆኑ ሐይማኖታዊ፣ ባህላዊና ትውፊታቸውን በጠበቀ መልኩ መከበር እንዳለባቸው  የፅህፈት ቤቱ ኃላፊ ሚንስትር  አመልክተዋል፡፡የመስቀልንና የኢሬቻ በዓላትን በሰላም እንዲከበሩ በመንግሰት በኩል አስፈላጊው ዝግጅት በኩል እየተደረገ እንደሆነም ሚንስትሩ ጠቁመዋል፡፡ በ2009 በጀት ዓመት በአገሪቱ የሥራ እድልን ለማበረታታት መንግስት በመደበው 4ቢሊዮን  ብር  የወጣቶች ተዘዋዋሪ   የብድር ገንዘብ   በመላው አገሪቱ ለሚገኙ 1 ነጥብ 5 ሚሊየን በላይ ወጣቶችን ተጠቃሚ ማድረግ ተችሏል፡፡በተያዘው ዓመትም መንግስት ከመደበው አጠቃላይ የ10 ቢሊየን ብር ተዘዋዋሪ የብድር ፈንድ  ወጣቶችን የሥራ ፈጠራ እድል ለማጎልበት ክልሎችና የከተማ አስተዳደሮች የ2009 በጀት ዓመትን የአፈጻጸም ሪፖርት እንዳቀረቡ ፈንዱ ይለቀቅላቸዋልተብሏል፡፡ የወጣቶች የሥራ እድል ተጠቃሚነት አፈፃፀም በተለያዩ  አካባቢዎች ልዩነት እንዳለው በመስተዋሉ ካለፉው ዓመት አፈፃፀም ትምህርት በመውሰድ በተያዘው ዓመት ለተሻለ ለወጣቶች የስራ እድል ፈጠራ፣ የስራ ቦታ ማመቻቸት የገበያ እድል ማመቻቸት የገበያ ትስስር መፍጠር እና የወጣቶችን ተጠቃሚነት ማሳደግ ላይ ትኩረት እንደተሰጠው ዶክተር ነገሪ ገልጸዋል፡፡መንግስት ወጣቶች ራሳቸውንና አገራቸውን እንዲጠቅሙ ልዩ ትኩረት ሰጥቶ እየሰራ እንደሆነና የመንግስት ዩኒቨርስቲዎች ቁጥርም ወደ 50 እየተጠጋ መሆኑን በመግለጫው ላይ ተመልክቷል፡፡የወጣቶች የሥራ እድል ፈጠራ አማራጭ ጠፍቶ የተገባባት ሳይሆን ለአስተማማኝ እድገት የተሻለ አማራጭ መሆኑ ታምኖበት እየተከናወነ ያለ የልማት ጥረት ወሳኝ አካል እንደሆነ መግለጫውን ዋቢ አድርጎ ዋልታ ሚዲያና ኮሚዩኒኬሽን ኮርፖሬት ዘግቧል፡፡ 